
Hiusalan perustutkinnon suorittaminen ja arviointi

Hiusalan tutkintotoimikunnan ohjeistus

1. Hiusalan perustutkinnon tutkinnon osien suorittaminen

KAIKILLE PAKOLLISET TUTKINNON OSAT
4.1.1 Hiusten leikkaaminen ja partakäsittelyt 

Tutkinnon suorittaja osoittaa hiusten leikkaamisen ja partakäsittelyjen ammattitaitonsa tekemällä asiakkaille hiusten ja hiuspohjan hoitokäsittelyjä, hiusten leikkauksia sekä partakäsittelyjä sekä kielitaitonsa asiakaspalvelutilanteessa parturi-kampaamossa tai muussa mahdollisimman hyvin alan työpaikan olosuhteita vastaavassa ympäristössä. Työtä tehdään niin laajasti, että ammattitaidon voidaan todeta vastaavan hiusten leikkaamisen ja partakäsittelyjen ammattitaitovaatimuksia.
Asiakkaille tehtäviä töitä tai työkokonaisuuksia tulisi olla vähintään sen verran, että arviointi voidaan käytännön työn osalta tehdä hiustenleikkaamisesta useamman kuin yhden perusrakenteen osalta, eri välineitä käyttäen, hiusten pesu- ja hoitokäsittelystä ja parran muotoilemisesta ja ajosta. Asiakastöistä tehdään asiakasanalyysi ja työsuunnitelma palveluista, joita asiakkaalle tehdään. Näiden avulla arvioidaan työn perustana olevan tiedon hallintaa ja työn suunnitteluun liittyvää osaamista. 

Tutkinnon osien työt voidaan suorittaa palvelukokonaisuuksina sekä yhdistäen kaikille pakollisten tutkinnon osien tehtäviä työelämälähtöisiksi kokonaisuuksiksi.

Tutkintosuoritukset hiusten leikkaamisesta ja partakäsittelyistä:

· suunnittelee ja toteuttaa vähintään kaksi hiusten leikkausta asiakkaalle soveltuvasti perustellen valintojaan ja käyttäen monipuolisia tekniikoita

· suunnittelee ja toteuttaa parranmuotoilun
· suunnittelee ja toteuttaa parranajon
· tekee hoitoja sekä hoitosuunnitelmia hiuksille ja hiuspohjalle 
· selvittää kirjallisesti tai asiakasta ohjaten miten parturi-kampaaja (tutkinnon suorittaja) voi tunnistaa ja voi hoitaa hiustenlähtöä, ravinnon ja terveellisten elintapojen vaikutusta hiuksiin ja hiuspohjaan

Kielitaitoa arvioidaan asiakaspalvelutilanteen yhteydessä henkilökohtaistamisessa sovitulla tavalla. Kielitaidon osoittaminen suomenkielisillä (ruotsinkielisillä suomi-ruotsi toisinpäin):

· palvelee suomeksi, selviytyy ruotsin kielellä sekä yhdellä vieraalla kielellä 

Kielitaidon osoittaminen muun kielisillä:

· palvelee suomen (tai ruotsin) kielellä, selviytyy yhdellä vieraalla kielellä 

Kielitaidon osoittamista ei kytketä mihinkään tiettyyn työhön. Tutkinnon suorittaja voi näyttää kielten osaamisen soveltuvassa asiakaspalvelutilanteessa parturi-kampaamossa tai muussa mahdollisimman hyvin alan työpaikan olosuhteita vastaavassa ympäristössä. 

Tutkinnon suorittaja voi valmistautua arviointikeskusteluun arvioiden omaa työtään seuraavalla tavalla:

· pohtii ajankäyttöään, työsuunnitelman noudattamista ja suunnitelmaan (lopputulos) pääsemistä, soveltuvuutta asiakkaalle (muoti, tyyli) 

· pohtii asiakaspalvelu- ja vuorovaikutustaitojaan sekä yhteistyökykyään ammattietiikan näkökulmasta 
· pohtii toimintaansa työturvallisuuden, ergonomian ja hygienian näkökulmasta 

· pohtii toimintaansa kestävän kehityksen näkökulmasta 
4.1.2 Kampaukset ja ehostus

Tutkinnon suorittaja osoittaa ammattitaitonsa hiusten kampaamisessa ja ehostuksessa tekemällä asiakkaille eri hiuspituuksiin kampauksia ja ehostuksia parturi-kampaamossa tai muussa mahdollisimman hyvin alan työpaikan olosuhteita vastaavassa ympäristössä. Työtä tehdään niin laajasti, että ammattitaidon voidaan todeta vastaavan kampausten ja ehostuksen ammattitaitovaatimuksia. 
Asiakkaille tehtäviä töitä tai työkokonaisuuksia tulisi olla vähintään sen verran, että arviointi voidaan käytännön työn osalta tehdä erimittaisten hiusten kampauksista useammalla kuin yhdellä tekniikalla toteutettuna, eri välineitä käyttäen, koristeen tai hiuslisän tai valkin kiinnittämistekniikasta ja ehostuksesta (useammalla kuin yhdellä tekniikalla ja eri välineillä). Asiakastöistä tehdään asiakasanalyysi ja työsuunnitelma palveluista, joita asiakkaalle tehdään. Näiden avulla arvioidaan työn perustana olevan tiedon hallintaa.

Tutkinnon osien työt voidaan suorittaa palvelukokonaisuuksina sekä yhdistäen kaikille pakollisten tutkinnon osien tehtäviä työelämälähtöisiksi kokonaisuuksiksi.

Tutkintosuoritukset kampauksista ja ehostuksesta:
· suunnittelee ja toteuttaa vähintään kolme kampausta eripituisiin hiuksiin käyttäen erilaisia soveltuvia työvälineitä ja monipuolisia tekniikoita

· suunnittelee ja toteuttaa yhden arkiehostuksen
· suunnittelee ja toteuttaa yhden juhlaehostuksen 
Tutkinnon suorittaja voi valmistautua arviointikeskusteluun arvioiden omaa työtään seuraavalla tavalla:

· pohtii ajankäyttöään, työsuunnitelman noudattamista ja suunnitelmaan (lopputulos) pääsemistä, soveltuvuutta asiakkaalle (muoti, tyyli) 

· pohtii asiakaspalvelu- ja vuorovaikutustaitojaan sekä yhteistyökykyään ammattietiikan näkökulmasta 
· pohtii toimintaansa työturvallisuuden, ergonomian ja hygienian näkökulmasta 

· pohtii toimintaansa kestävän kehityksen näkökulmasta 

4.1.3 Värjäyskäsittelyt 
Tutkinnon suorittaja osoittaa hiusten värjäyskäsittelyjen ammattitaitonsa tekemällä asiakkaille värjäyskäsittelyjä asiakaspalvelutilanteessa parturi-kampaamossa tai muussa mahdollisimman hyvin alan työpaikan olosuhteita vastaavassa ympäristössä. Työtä tehdään niin laajasti, että ammattitaidon voidaan todeta vastaavan värjäyskäsittelyjen ammattitaitovaatimuksia.
Asiakkaille tehtäviä töitä tai työkokonaisuuksia tulisi olla vähintään sen verran, että arviointi voidaan käytännön työn osalta tehdä hiusten värjäämisessä useamman kuin yhden värjäysmenetelmän osalta, eri työvälineitä, värjäystuotteita ja tarvittavia esi- ja jälkitoimenpiteitä käyttäen. Asiakastöistä tehdään asiakasanalyysi ja työsuunnitelma palveluista, joita asiakkaalle tehdään. Näiden avulla arvioidaan työn perustana olevan tiedon hallintaa ja työn suunnitteluun liittyvää osaamista. 

Tutkinnon osien työt voidaan suorittaa palvelukokonaisuuksina sekä yhdistäen kaikille pakollisten tutkinnon osien tehtäviä työelämälähtöisiksi kokonaisuuksiksi.

Tutkintosuoritukset värjäyskäsittelyistä:

· suunnittelee ja toteuttaa vähintään kolme asiakkaan tyyliin ja toiveisiin soveltuvaa hiustenvärjäystä monipuolisilla menetelmillä sisällyttäen töihin värinpoisto- ja raidoitustekniikat
· suunnittelee ja toteuttaa parranvärjäyksen
· suunnittelee ja toteuttaa ripsien ja kulmien värjäyksen
Tutkinnon suorittaja voi valmistautua arviointikeskusteluun arvioiden omaa työtään seuraavalla tavalla:

· pohtii ajankäyttöään, työsuunnitelman noudattamista ja suunnitelmaan (lopputulos) pääsemistä, soveltuvuutta asiakkaalle (muoti, tyyli) 

· pohtii asiakaspalvelu- ja vuorovaikutustaitojaan sekä yhteistyökykyään ammattietiikan näkökulmasta 
· pohtii toimintaansa työturvallisuuden, ergonomian ja hygienian näkökulmasta 

· pohtii toimintaansa kestävän kehityksen näkökulmasta 
4.1.4 Permanenttikäsittelyt 
Tutkinnon suorittaja osoittaa hiusten permanenttikäsittelyjen ammattitaitonsa tekemällä asiakkaille permanenttikäsittelyjä asiakaspalvelutilanteessa parturi-kampaamossa tai muussa mahdollisimman hyvin alan työpaikan olosuhteita vastaavassa ympäristössä. Työtä tehdään niin laajasti, että ammattitaidon voidaan todeta vastaavan permanenttikäsittelyjen ammattitaitovaatimuksia.
Asiakkaille tehtäviä töitä tai työkokonaisuuksia tulisi olla vähintään sen verran, että arviointi voidaan käytännön työn osalta tehdä hiusten permanenttaamisesta useamman kuin yhden rullaustekniikan ja -menetelmän osalta, erilaisten työvälineiden, tuotteiden ja tarvittavia esi- ja jälkitoimenpiteitä käyttäen. Asiakastöistä tehdään asiakasanalyysi ja työsuunnitelma palveluista, joita asiakkaalle tehdään. Näiden avulla arvioidaan työn perustana olevan tiedon hallintaa ja työn suunnitteluun liittyvää osaamista. 

Tutkinnon osien työt voidaan suorittaa palvelukokonaisuuksina sekä yhdistäen kaikille pakollisten tutkinnon osien tehtäviä työelämälähtöisiksi kokonaisuuksiksi.

Tutkintosuoritukset permanenttikäsittelyistä:

· suunnittelee ja toteuttaa vähintään kaksi asiakkaalle soveltuvaa permanenttikäsittelyä monipuolisilla menetelmillä ja rullaustekniikoilla, sisällyttäen töihin hiusten kihartamisen ja suoristamisen
Tutkinnon suorittaja voi valmistautua arviointikeskusteluun arvioiden omaa työtään seuraavalla tavalla:

· pohtii ajankäyttöään, työsuunnitelman noudattamista ja suunnitelmaan (lopputulos) pääsemistä, soveltuvuutta asiakkaalle (muoti, tyyli) 

· pohtii asiakaspalvelu- ja vuorovaikutustaitojaan sekä yhteistyökykyään ammattietiikan näkökulmasta 
· pohtii toimintaansa työturvallisuuden, ergonomian ja hygienian näkökulmasta 

· pohtii toimintaansa kestävän kehityksen näkökulmasta 
4.1.5 Hiusalan yrittäjyys ja yritystoiminta 
Tutkinnon suorittaja osoittaa hiusalan yrittäjyys ja yritystoiminnan ammattitaitonsa toimimalla asiakaspalvelu- ja myyntitehtävissä parturi-kampaamossa tai muussa mahdollisimman hyvin alan työpaikan olosuhteita vastaavassa ympäristössä. Toimintaa tehdään niin laajasti, että ammattitaidon voidaan todeta vastaavan yrittäjyys ja yritystoiminta tutkinnon osan ammattitaitovaatimuksia. Tutkinnon osassa arvioidaan työprosessin hallinta, työmenetelmien, -välineiden ja materiaalin hallinta, työn perustana olevan tiedon hallinta sekä elinikäisen oppimisen avaintaidot toimintana sekä tarvittavilta osin kirjallisina, visuaalisina ja suullisina selvityksinä.
Hiusalan yrittäjyys ja yritystoiminta tutkinnon osan tutkintotehtävät voidaan osittain suorittaa työelämälähtöisinä palvelukokonaisuuksina yhdistäen ne muihin tutkinnon osien tehtäviin.

Tutkintosuoritukset yrittäjyys ja yritystoiminnasta:

· suunnittelee ja toteuttaa asiakkaalle kokonaisvaltaisen palvelun asettamiensa laatutavoitteiden mukaan sekä ottaen huomioon asiakkaan ja työympäristön turvallisuus-, ergonomia- ja hygienianäkökohdat edistäen työyhteisön hyvinvointia ja yhteisöllisyyttä 
· myy tai tarjoaa erilaisille asiakkaille tuotteita ja lisäpalveluja, ottaen huomioon asiakkaan tarpeet, kulttuuritaustat ja edistäen pysyviä asiakassuhteita 

· käyttää monipuolisesti erilaisia työmenetelmiä, välineitä ja materiaaleja hyödyntäen tietotekniikkaa ja arvioiden tietouttaan tuotteiden ominaisuuksista sekä tunnistaa työhönsä liittyvät vaarat
· suunnittelee markkinointia luovasti ja tavoitteellisesti huomioiden eri kohderyhmät esim. toteuttaen somistuksia, mainoksia ja laatimalla hiusalan yritykseen markkinoinnin vuosikellon, huomioiden sisäisen ja ulkoisen markkinoinnin perusteet
· laskee hiusalan palvelukokonaisuuden kustannukset  ja laatii palvelukokonaisuudelle hinnaston sekä arvioi niiden realistisuutta

· laskee hiusalan yrityksen tuloja ja menoja ja arvioi niiden realistisuutta

· suunnittelee uusia palvelu- ja tuotteistamismahdollisuuksia huomioiden kilpailutekijät 
· selvittää työtään koskevia työyhteisön sääntöjä sekä työntekijän että työnantajan näkökulmasta ja noudattaa niitä omalta osaltaan
Tutkinnon suorittaja voi valmistautua arviointikeskusteluun arvioiden omaa työtään seuraavalla tavalla:

· pohtii ajankäyttöään, oman toimintaansa ja sen vaikutusta työyhteisöön sekä omien laatutavoitteiden toteutumista

· pohtii ammattialansa kansallisten ja kansainvälisten verkostojen hyödyntämismahdollisuuttaan

· pohtii asiakaspalvelu- ja vuorovaikutustaitojaan sekä yhteistyökykyään ammattietiikan näkökulmasta 
· pohtii toimintaansa työturvallisuuden, ergonomian ja hygienian näkökulmasta

· pohtii toimintaansa kestävän kehityksen näkökulmasta 

KAIKILLE VALINNAISET TUTKINNON OSAT

4.2.1 Asiakkaan tyylipalvelut

Tutkinnon suorittaja osoittaa ammattitaitonsa asiakkaan tyylipalveluista tekemällä asiakkaalle tyylipalvelun parturi-kampaamossa tai muussa mahdollisimman hyvin alan työpaikan olosuhteita vastaavassa ympäristössä. Työtä tehdään niin laajasti, että ammattitaidon voidaan todeta vastaavan tyylipalvelujen ammattitaitovaatimuksia. 
Tutkintosuorituksessa tulee voida arvioida asiakkaalle tehtävän käytännön työn osalta hiusten tyylikokonaisuuden toteutus sekä asiakkaan tyylikonsultoinnin tai -suunnitelman. Tyylisuunnitelman perusteella voidaan arvioida työn perustana olevan tiedon hallinta tyylin tulkinta, muoto-opin, etiketin, 

vartalon ja kasvojen mittasuhteiden huomioon ottamisen osalta.

Asiakastöistä tehdään asiakasanalyysi ja työsuunnitelma palveluista, joita asiakkaalle tehdään. Näiden avulla arvioidaan työn perustana olevan tiedon hallintaa.

Tutkinnon osan työkokonaisuudet suoritetaan itsenäisenä palveluprosessina.

Tutkintosuoritukset tyylipalveluissa:

· suunnittelee ja toteuttaa yhdelle asiakkaalle tyylikokonaisuuden, johon sisältyy kampauksen ja ehostuksen lisäksi leikkaus, värjäys tai permanentti
· esittelee toiselle asiakkaan tyylin ja toiveiden mukaan laaditun tyylisuunnitelman tai -konsultoinnin juhla- tai arkitilaisuuteen sisällyttäen suunnitelmaan kampaus, hiustenleikkaus, -värjäys tai permanenttikäsittelyillä toteutettavat vaihtoehdot, ehostuksen ja pukeutumisen sekä tilaisuuden etiketin huomioiden asiakkaan kulttuuritaustan 
Tutkinnon suorittaja voi valmistautua arviointikeskusteluun arvioiden omaa työtään seuraavalla tavalla:

· pohtii ajankäyttöään, työsuunnitelman noudattamista ja suunnitelmaan (lopputulos) pääsemistä, soveltuvuutta asiakkaalle (muoti, tyyli) 

· pohtii asiakaspalvelu- ja vuorovaikutustaitojaan sekä yhteistyökykyään ammattietiikan näkökulmasta 

· pohtii toimintaansa työturvallisuuden, ergonomian ja hygienian näkökulmasta 

· pohtii toimintaansa kestävän kehityksen näkökulmasta 

4.2.2 Hiusten hoito- ja muotoilukokonaisuudet

Tutkinnon suorittaja osoittaa ammattitaitonsa hiusten hoito- ja muotoilukokonaisuuksissa tekemällä asiakkaalle hoidon ja kampauksen palvelukokonaisuuden parturi-kampaamossa tai muussa mahdollisimman hyvin alan työpaikan olosuhteita vastaavassa ympäristössä. Työtä tehdään niin laajasti, että ammattitaidon voidaan todeta vastaavan tyylipalvelujen ammattitaitovaatimuksia. 
Tutkintosuorituksessa tulee voida arvioida asiakkaalle tehtävän käytännön työn osalta hiusten, ja parran hoito- ja muotoilukokonaisuus sekä juhla- tai teema kampaus irtohiuksia hyödyntäen tai hiustenpidennys.

Asiakastyöstä tehdään asiakasanalyysi ja työsuunnitelma palveluista, joita asiakkaalle tehdään. Näiden avulla arvioidaan työn perustana olevan tiedon hallintaa.

Tutkinnon osan työkokonaisuudet suoritetaan itsenäisenä palveluprosessina.

Tutkintosuoritukset hiusten hoito- ja muotoilukokonaisuuksissa: 

· suunnittelee ja toteuttaa asiakkaalle yksilöllisen hoito- ja muotoilukokonaisuuden käyttäen sopivimpia tuotteita, työvälineitä ja laitteita
· suunnittelee ja toteuttaa asiakkaalle juhla- tai teemakampauksen, johon kiinnittää irtohiuksia tai tekee hiustenpidennyksen
Tutkinnon suorittaja voi valmistautua arviointikeskusteluun arvioiden omaa työtään seuraavalla tavalla:

· pohtii ajankäyttöään, työsuunnitelman noudattamista ja suunnitelmaan (lopputulos) pääsemistä, soveltuvuutta asiakkaalle (muoti, tyyli) 

· pohtii asiakaspalvelu- ja vuorovaikutustaitojaan sekä yhteistyökykyään ammattietiikan näkökulmasta 

· pohtii toimintaansa työturvallisuuden, ergonomian ja hygienian näkökulmasta 

· pohtii toimintaansa kestävän kehityksen näkökulmasta 

2. Tutkintosuoritusten arvioinnin ohje

Näyttötutkinnon suorittaminen 

Näyttötutkinto suoritetaan osoittamalla tutkinnon perusteissa vaadittu osaaminen tutkintotilaisuuksissa käytännön työssä ja toiminnassa. Yhdessä tutkintotilaisuudessa voidaan osoittaa yhden tai useamman pakollisen tutkinnon osan suorituksia/osaamista. Jokainen tutkinnon osa on arvioitava erikseen. Arvioinnin tekevät työnantajien, työntekijöiden ja opetusalan edustajat yhdessä. Hiusalalla toimii paljon myös itsenäisiä ammatinharjoittajia. Tämä taho on otettava huomioon arvioijien valinnassa. Lopullisen päätöksen arvioinnista tekee tutkintotoimikunta. Tutkintotodistus voidaan antaa, kun kaikki tutkinnon suorittamiseksi määrätyt tutkinnon osat on suoritettu hyväksytysti.

Ammattitaidon arviointi näyttötutkinnossa

Mikäli tutkinnon suorittajalla on luotettavia selvityksiä aikaisemmin osoitetusta osaamisesta, arvioijat arvioivat niiden vastaavuuden näyttötutkinnon perusteiden ammattitaitovaatimuksiin. Arvioijat ehdottavat dokumentin tutkintotoimikunnalle tunnustettavaksi osaksi näyttötutkinnon suoritusta.  Mikäli tutkinnon suorittaja on jo aikaisemmin ammatillisessa peruskoulutuksessa tai näyttötutkintona osoittanut ammattitaitonsa jossakin tämän tutkinnon osassa, aiemmin suoritettu tutkinto tai tutkinnon osa on esitettävä tunnustettavaksi osaksi näyttötutkintona suoritettavaa tutkintoa. Aikaisemmin saavutetulle ja osoitetulle osaamiselle ei voida asettaa mitään yleistä aikarajaa, mutta osaamisen ajantasaisuus tarkastetaan. Ammattitaidon ajantasaisuutta on harkittava erimerkiksi sellaisessa tapauksessa, jossa tutkinnon suorittaja jatkaa tutkinnon suorittamista vuonna 2011 ja ensimmäinen tutkinnon osa on suoritettu huomattavasti aiemmin. Ammattitaidon tai työkokemuksen puuttuessa tutkinnon suorittaja voidaan tässä tilanteessa ohjata henkilökohtaistamisen mukaisesti joko suoraan tutkinnon suorittamiseen tai tarvittavan ammattitaidon hankkimiseen (valmistava koulutus) tunnustamisesityksen sijaan.
Osaamisen tunnustamiseen tarvitaan kolmikantaisen arvioijaryhmän lisäksi kopiot seuraavista vaihtoehtoisista asiakirjoista: 

· tutkintotoimikunnan antama todistus suoritetusta tutkinnosta tai tutkinnon osasta
· ammatillisessa peruskoulutuksessa annettu erotodistus tai 
· ammatillisessa peruskoulutuksessa annettu tutkintotodistus ja todistus ammattiosaamisen näytöistä yhdessä
Työnantaja-, työntekijä- ja opettaja-arvioija arvioivat dokumenttien luotettavuuden. Tarvittaessa tutkinnon suorittajan on osoitettava osaamisensa vastaavuus suoritettavan tutkinnon ammattitaitovaatimuksiin. Mahdollinen esitys tutkinnon osan tunnustamisesta tehdään heti kun tutkinnon suorittaminen alkaa eli henkilökohtaistamisen hakeutumisvaiheessa. Tämä koskee myös tilannetta, jossa tutkinnon suorittaja haluaa liittää yhdeksi valinnaiseksi tutkinnon osaksi tutkinnon osan toisesta ammatillisesta perustutkinnosta, ammattitutkinnosta tai erikoisammattitutkinnosta. Lopullisen päätöksen aiemmin osoitetun ja luotettavasti selvitetyn osaamisen tunnustamisesta tekee tutkintotoimikunta. 

Arviointiprosessi

Tutkinnon suorittaja osoittaa ammattitaitonsa tutkintotilaisuuksissa. Ammattitaito arvioidaan tutkinnon osittain. Arviointiprosessiin liittyy käytännön työtehtävien ja tarvittaessa tutkinnon suorittajan tuottamien dokumenttien arviointi. Kun kaikki henkilökohtaistamisessa sovitut tutkintosuoritukset on tehty ja arvioitu, järjestetään arviointikeskustelu. 

Arviointikeskusteluun osallistuu kolmikannan edustajien lisäksi tutkinnon suorittaja. Arviointikeskustelu ei tarkoita käytännön työtehtävien arviointien arviointia.  Arviointikeskusteluun osallistuu vähintään yksi henkilö, jolla on näyttötutkintomestarin koulutus. Keskustelussa todetaan tehdyt arvioinnit ja varmistetaan niiden kattavuus ja arvioinnin luotettavuus. Arviointikeskustelussa tutkinnon suorittajalla on mahdollisuus täydentää tutkintosuorituksiaan. Arviointikeskustelu voidaan käydä kontaktina tai vaihtoehtoisesti sähköisen välineen avulla (esim. skype). Mikäli arviointikeskustelu suoritetaan muulla tavoin kuin kontaktina lähetetään allekirjoitettavat asiakirjat maapostitse kullekin keskusteluun osallistuneelle vuorotellen.
Tutkintotoimikunta on laatinut arviointilomakkeet *, joihin kirjataan 

· käytännön työtehtävien arvioinnit ja

· tutkinnon tai tutkinnon osan/osien arviointiesityksen (arviointiyhteenveto)

Tutkinnon järjestäjän avuksi on laadittu arviointien koontilomake *. Lomake on malli, joka helpottaa tutkinnon järjestäjän työtä. Tutkinnon järjestäjä voi käyttää myös omaa koontimalliaan. Hiusalan tutkintotoimikunta voi pyytää arviointien koonnit nähtäväksi tarvittaessa.

Arviointiesitys tehdään arviointikokouksessa arviointikeskustelun jälkeen. Arviointiesitys tehdään tutkinnon osittain. Kokoukseen osallistuu kolmikanta.  Arviointiesitys kirjataan arviointiyhteenvetolomakkeeseen *, jonka tiedot allekirjoituksillaan vahvistavat tutkintovastaava ja tutkinnon suorittaja tiedon saaneena. Arviointiesitys toimitetaan hiusalan tutkintotoimikunnalle kun koko tutkinto tai haluttu tutkinnon osa/osat on hyväksytysti suoritettu.

*) arviointilomakkeet, arviointiyhteenvetolomake ja koontilomake löytyvät hiusalan tutkintotoimikunnan sivuilta: http://www.oph.fi/koulutus_ja_tutkinnot/ammattikoulutus/nayttotutkinnot 

Arvioinnin oikaisu

Tutkinnon suorittaja voi 14 vrk:n kuluessa siitä ajankohdasta, jolloin hän on saanut hiusalan tutkintotoimikunnalta (tutkinnon järjestäjän kautta) tiedon näyttötutkinnon tai sen osan arvioinnista, pyytää arvioinnin oikaisua hiusalan tutkintotoimikunnalta. Kirjallinen oikaisupyyntö osoitetaan tutkintotoimikunnalle. Tutkintotoimikunta voi arvioijia kuultuaan velvoittaa toimittamaan uuden arvioinnin. Arviointia koskevasta oikaisuvaatimuksesta annettuun tutkintotoimikunnan päätökseen ei voi hakea muutosta valittamalla.
Arvioijien valintakriteerit

Hiusalan tutkintotoimikunta määrittelee arvioijien valintakriteerit seuraavasti:

1. Työntekijä- ja työnantajatahon sekä itsenäisen ammatinharjoittajatahon arvioijalla tulee olla arvioitavaa tutkintoa vastaava tutkinto, jonka lisäksi hän on toiminut hiusalalla edustamansa arvioijatahon työtehtävissä vähintään 3 vuotta viimeisen 5 vuoden aikana.

2. Opettajatahon arvioijalla tulee olla arvioitava tutkintoa vastaava tutkinto, opettajan kelpoisuus hiusalalla, jonka lisäksi hän on toiminut päätoimisesti hiusalan opetustehtävissä vähintään 3 vuotta viimeisen 5 vuoden aikana. Opettaja-arvioijalla ei saa olla pääasiallista opetussuhdetta tutkinnon suorittajaan, arvioitavassa tutkinnon osassa. 

3. Äidinkielten tai vieraan kielen arvioijan tulee olla tutkintosuorituksen mukaisesti äidinkielen tai suomi toisena kielenä, ruotsin tai vieraan kielten opettaja, joka on toiminut vastaavan kielen opetustehtävissä vähintään 3 vuotta viimeisen 5 vuoden aikana. 
Kukin arvioija voi edustaa vain yhtä tahoa, joka on henkilön pääasiallisen työtehtävän mukainen.

Hiusalan tutkintotoimikunta hyväksyy arvioijat. Arvioijaluetteloa on pidettävä yllä ja muutokset arvioijaluetteloon on lähetettävä n. 1kk ennen ensimmäistä arviointitehtävää. Sairastapauksissa poikkeusmenettelynä tiedot arvioijista toimitetaan sähköpostitse. Tutkintovastaavalla tulee olla nimetty varahenkilö, johon tutkintotoimikunta voi tarvittaessa olla yhteydessä.
Arvioijia tulee olla riittävä määrä, jotta dokumentointi toteutuu laadukkaasti. Yksittäisen tehtävän arviointiin riittää yksi arviointitehtävään perehdytetty kolmikannan edustama arvioija. Tutkinnon osa arvioidaan kolmikantaisesti. Kolmikantaan voi opettaja-arvioijan lisäksi kuulua 1-2 itsenäisen ammatinharjoittajatahon arvioijaa. Arvioijien työnjaosta tutkintosuorituksissa sovitaan tutkinnon suorittamisen henkilökohtaistamisessa.

Tutkintosuoritusten arviointi

Tutkintosuorituksien arvioinnissa kiinnitetään huomiota tutkinnon perusteissa määriteltyihin arvioinnin kohteisiin. Tutkinnon osan arviointiin voi sisältyä yksi tai useampia suorituksia. Arvioijat havainnoivat tutkinnon suorittajan käytännön työtehtäviä ja arvioivat ammattitaitoa tutkinnon suorittamisen aikana. 

Ammattitaidon arviointi on prosessi, jonka aikana arviointiaineiston keräämisellä ja arvioinnin dokumentoinnilla on keskeinen merkitys. Arviointilomakkeisiin on kirjattu ne tutkintosuoritukset, jotka voidaan osoittaa kirjallisesti työsuunnitelmalla, asiakasanalyysilla sekä yritystoimintaan, yrittäjyyteen ja markkinointiin liittyvillä suunnitelmilla. 

Työprosessien ja työmenetelmien, -välineiden ja materiaalin hallintaa arvioidaan havainnoimalla käytännön työtehtävissä toimimista, kommunikointia ja vuorovaikutusta asiakkaan ja työtovereiden kanssa sekä työympäristöstä huolehtimista. Käytännön työtehtävien arvioinnissa on keskeistä työprosessien ja hiusalan ammattikäytäntöjen hallinta. Niihin sisältyvät myös työelämässä yleisesti tarvittavat taidot, esimerkiksi sosiaaliset valmiudet ja elinikäisen oppimisen avaintaidot. 
Työn perustana olevan tiedon hallinta osoitetaan pääasiassa tutkintosuoritukseen liittyvillä asiakasanalyyseillä ja työsuunnitelmilla. Tutkinnon suorittajaa voidaan tarvittaessa tutkintosuorituksen yhteydessä tai arviointikeskustelussa haastatella tai pyytää perustelemaan tutkintosuoritustaan. Suoritusta koskevat kirjalliset suunnitelmat liitetään osaksi arviointiaineistoa.

Hiusalan yrittäjyys ja yritystoiminta tutkinnon osan tutkintotehtävät voidaan osoittaa yhdistämällä yritystoiminnan tehtäviä muihin tutkinnon osien tehtäviin. Tämä tarkoittaa sitä, että hiusalan yrittäjyys ja yritystoiminnan tutkinnon osassa työprosessin hallinta, työmenetelmien, -välineiden ja materiaalin hallinta, työn perustana olevan tiedon hallinta sekä elinikäisen oppimisen avaintaidot arvioidaan mahdollisuuksien mukaan havainnoimalla käytännön työtehtävien toiminnan ja yritystoiminnan ammattitaitovaatimusten (kuten suunnitelmallisuuden, asetettujen palvelun laatutavoitteiden toteutumisen, työyhteisön hyvinvoinnin edistämisen, monipuolisten työmenetelmien ja välineiden käytön, tuotteiden ja lisäpalvelujen myynnin tai tarjoamisen, kestävän kehityksen noudattamisen sekä työympäristön että asiakkaan turvallisuuden ja ergonomian) toteutumista. Tarvittavilta osin arvioidaan kirjallisen, visuaalisen tai suullisen aineiston (kuten markkinointisuunnitelman, laskelmien ja suunniteltujen tuotteistamismahdollisuuksien tai liiketoimintasuunnitelman) perusteella. 

Arvioinnin pääsääntönä on, että tärkeimmät työvaiheet arvioidaan, jatkuvan arvioinnin periaatetta ei ole. Arvioinnissa käytetään tutkinnon perusteissa määriteltyjä arviointikriteerejä ja monipuolisesti erilaisia arviointimenetelmiä. Hyvä tutkintotilaisuus ei poikkea työpaikan normaalista työpäivästä muuten kuin arvioinnin osalta. Jos ammattitaitoa ei voida arvioida kattavasti ja luotettavasti käytännön työtehtävissä, henkilökohtaistamisessa sovitaan muista ammattitaidon osoittamistavoista ja arviointimenetelmistä (esim. haastattelu tai työsuunnitelma).

Arvioija kirjaa tarvittaessa tutkinnon osan arviointiin liittyvät huomiot arviointilomakkeeseen päivämäärällä ja nimikirjaimilla vahvistaen. Tutkinnon osan arviointiesitys tehdään kolmikantaisesti. Jokaisen tutkinnon suorittajan tulee selvästi saada tietoonsa arvioinnin perusteet omalta kohdaltaan. Tutkinnon suorittajalle annettava palaute on osa hyvää arviointiprosessia. Tutkinnon suorittajalle on annettava mahdollisuus suoritustensa itsearviointiin. Kun koko tutkinnon suorittamista varten vaadittavat tutkinnon osat on suoritettu hyväksytysti ja kolmikantaiset arviointiesitykset on tehty, näyttötutkinnon järjestäjä laatii tutkinnon osan suorittamisesta tutkinnon suorittajakohtaisen arviointiyhteenvedon, jonka tiedot allekirjoituksillaan vahvistavat tutkintovastaava ja tutkinnon suorittaja tiedon saaneena. Lopullisen päätöksen arvioinnista tekee tutkintotoimikunta.

Ennen tutkinnon osan arviointiesityksen tekemistä on varmistettava, että arvioinnit ovat kattavia ja luotettavia. Siltä osin kuin tutkinnon osassa vaadittavaa ammattitaitoa ei voida tutkintotilaisuudessa osoittaa, tai mikäli arviointiaineisto ei ole kattava, voidaan järjestää uusi tutkintotilaisuus. Arviointia täydennetään muulla osaamisen arvioinnilla, kuten haastattelujen tai muiden menetelmien avulla.

Arviointiaineisto

Tutkinnon suorittajakohtainen arviointiaineisto sisältää seuraavia materiaaleja:

· Arviointilomakkeet ( tutkinnon järjestäjä arkistoi, pyydettäessä toimitetaan tutolle
· Arviointiyhteenveto ( lähetetään tutkintotoimikunnalle, sihteerille alkuperäinen
· Tutkinnon suorittajan itsearviointi; kirjallinen, vapaamuotoinen (tutkinnon järjestäjä laatii lomakkeen tai ohjeistaa tutkinnon suorittajaa kirjaamaan itsearvioinnin esim. työsuunnitelman taakse tai sen yhteyteen) ( tutkinnon järjestäjä arkistoi, pyydettäessä toimitetaan tutolle
· Tutkinnon perusteissa nimeltä mainitut asiakirjat (aiemmin osoitetun osaamisen tunnustaminen) ( lähetetään tutkintotoimikunnalle (sihteerille alkuperäinen) arviointiesityksen mukana
· Muut ammattitaidon osoittamistavat (työsuunnitelmat, kirjalliset dokumentit liittyen yritystoimintaan, yrittäjyyteen ja markkinointiin, digitaaliset valokuvat, videot, haastattelu), joita tutkinnon suorittaja itse tuottaa tutkintosuorituksensa yhteydessä ( tutkinnon järjestäjä arkistoi, pyydettäessä toimitetaan tutolle
Tutkinnon suorittaja laatii itsearviointinsa kirjallisesti. Lisäksi tutkinnon suorittaja kertoo itsearvioinnin suullisesti arviointikeskustelussa. Tutkintotoimikunta suosittelee, että käytännön asiakastöistä otetaan digitaaliset valokuvat ennen ja jälkeen samassa paikassa, samalta etäisyydeltä, samassa valaistuksessa; koko vartalo edestä mahdollisimman läheltä, pää/hartiakuva edestä, kummaltakin sivulta ja takaa mahdollisimman läheltä – asiakkaan pään on oltava vartalosta katsoen suoraan eteenpäin jokaisessa kuvassa – kuvan taustan on oltava neutraali ja vaaleahko (asiakkaalla tulee olla edestä otetussa valokuvassa jokin näkyvä tunniste, jonka avulla hänet voidaan myöhemmin tunnistaa tietyn tutkinnon suorittajan asiakkaaksi). Muut ammattitaidon osoittamistavat kuten kirjalliset työt, työsuunnitelmat, valokuvat jne. arkistoidaan alkuperäisinä niin, että ne ovat helposti ja nopeasti käytettävissä. Tutkinnon järjestäjän on pidettävä huolta, että arviointiaineisto ei tuhoudu arkistointiajan kuluessa (esim. CD-levyt, videokasetit, valokuvat).
Arvioijat varmentavat arviointinsa arviointilomakkeisiin allekirjoituksellaan ja päivämäärällä. Tutkinnon järjestäjä arkistoi arvioijien allekirjoittamat ja päiväämät arviointilomakkeet. 

Tutkinnon järjestäjä laatii arviointiyhteenvedot sekä arviointien koontilomakkeen tutkinnon suorittaneista. Koontilomake on malli, joka helpottaa tutkinnon järjestäjän työtä. Tutkinnon järjestäjä voi käyttää myös omaa koontimalliaan. Koontilomake jää tutkinnonjärjestäjän arkistoon. Alkuperäiset allekirjoitetut arviointiyhteenvedot toimitetaan hiusalan toimikunnan sihteerille. Puheenjohtajalle ja muille tutkintotoimikunnan jäsenille toimitetaan arviointiyhteenvedot allekirjoituksineen skannattuna Optiman kokousalustalle. 
Vaihtoehtoisesti arviointiyhteenvedot voi lähettää kaikille tutkintotoimikunnan jäsenille maapostissa (sihteerille alkuperäiset allekirjoitetut) ja lisäksi hiusalan.tuto@gmail.com osoitteeseen lähetetään sama materiaali sähköisesti. Allekirjoitetusta versiosta tutkinnon järjestäjä ottaa kopion omaan arkistoonsa.

Näyttötutkinnon järjestäjän tulee säilyttää muu arviointiaineisto niin kauan kun tutkinnon suorittaminen on kesken. Arkistoinnissa on noudatettava huolellisuutta. Kaikissa dokumentointiin liittyvissä toimissa on otettava huomioon se, että tutkinnon suorittaja voi vaatia arvioinnin oikaisua, jolloin kaikki arviointiin liittyvä aineisto on oltava saatavissa alkuperäisinä tai kopioina. Arviointiaineisto tulee pyydettäessä lähettää tutkintotoimikunnalle.  Niiden on oltava helposti löydettävissä ja luotettavasti yhdistettävissä muihin tutkinnon suorittajaa koskeviin asiakirjoihin. 

Yhteistyö tutkintotoimikunnan kanssa
Hiusalan tutkintotoimikunta vastaa hiusalan näyttötutkintojen järjestämisestä ja valvomisesta. Tutkintotoimikunta voi tarvittaessa pyytää tutkinnon järjestäjää toimittamaan tietoja kuten arviointien koonnin, tutkinnon suorittaja arviointiaineistoa tai toimintasuunnitelman ja edellisen vuoden raportin.

Toimintasuunnitelma ja edellisen vuoden raportointi tutkintotilaisuuksista lähetetään hiusalan tutkintotoimikunnalle syyskuun loppuun mennessä tai pyydettäessä. Toimintasuunnitelma on yhteistyötä tutkintotoimikunnan ja tutkinnon järjestäjän välillä laadun kehittämiseksi ja toiminnan ennakoimiseksi. Toimintasuunnitelmassa kuvataan tutkintotilaisuuksien järjestelyt, valmistavan koulutuksen opiskelijamäärät, tutkinnon suorittaneiden määrät, arvioijien perehdytyksen toteutuminen, AIPAL –järjestelmästä saatavat tiedot, kehittämistoimenpiteet ja mahdolliset muutostilanteet. 

Järjestämissuunnitelma ja –sopimus ja niiden päivittäminen

Järjestämissuunnitelma tulee laatia Opetushallituksen näyttötutkinto-oppaan jäsennyksen mukaisesti. Tutkintotoimikunta voi pyytää täydennystä, lisäselvitystä tai korjauksia suunnitelmaan. 

Järjestämissopimus on lainvoimainen kahdenvälinen sopimus tutkinnon järjestäjän ja tutkintotoimikunnan välillä. Kumpikaan osapuoli ei voi yksipuolisesti muuttaa sopimusta tai sen yksityiskohtia. 

Tutkintotoimikunta suuntaa näyttötutkintojärjestelyjen laadunvalvonnan, ohjaustoimensa ja muun yhteydenpidon tutkintotilaisuuksista vastaavasta yksiköstä ja yhteyshenkilöstä annettujen tietojen perusteella. 

Näyttötutkintojen järjestämissopimusta ja -suunnitelmaa päivitetään koulutuksen järjestäjän muutostilanteissa, joita ovat muutokset tutkinnon järjestämisessä, arvioijien tiedoissa, tutkintotilaisuuksista vastaavassa yksikössä ja yhteyshenkilössä tai uudelleenorganisoitumistilanteet. Tutkintotoimikunnalla on oikeus seurata tutkintotilaisuuksissa sopimuksen noudattamista.

Muutostilanteissa (esim. oppilaitosten nimi- tai henkilömuutokset) sopimusmuutokset tehdään sopimuskumppanien välisenä yhteistyönä sopimusta irtisanomatta. 

Sopimuksen tehneen tutkintojen järjestäjän liittyminen toiseen organisaatioon, uuden organisaation perustaminen entisten tilalle tai vastuullista toimintayksikköä koskevat muutokset eivät suoranaisesti vaikuta tutkintojen järjestämistä koskevien sopimusten voimassaoloon tai sisältöön. Opetushallitus suosittelee kuitenkin, että uudelleenorganisoitumistilanteissa tutkintojen järjestämisestä tehdään uusi sopimus. Tässä yhteydessä ei ole tarvetta selvittää uuden organisaation edellytyksiä järjestää sopimuksen piiriin kuuluvia näyttötutkintoja, koska kyseessä on järjestämissopimuksen sopijapuolen tietojen saattaminen uutta organisaatiota vastaavaksi. Uuteen sopimukseen kirjataan myös ajantasaiset tiedot tutkintotilaisuuksista vastaavista toimintayksiköistä ja näyttötutkintojärjestelyistä vastaavista yhteyshenkilöistä. Muutostilanteissa sopijakumppanit voivat harkita mahdollisten määräaikaisten järjestämissopimusten muuttamista toistaiseksi voimassa oleviksi.

Tutkintotodistukset

Näyttötutkinnoista annettavina todistuksina käytetään Opetushallituksen määräyksen 56/011/2009 mukaista tutkintotodistuspohjaa. 

Tutkintotodistukset tulee toimittaa tutkinnon suorittajalle viimeistään 2 kk sisällä kaikkien tutkinnon osien hyväksytystä suorittamisesta. Keväisin järjestettävät tutkintotilaisuudet tulee ajoittaa niin, että niiden arvioinnit ehtivät toukokuun tutkintotoimikunnan kokoukseen käsiteltäväksi. Tutkintotoimikunta ei kokoonnu heinäkuussa, joten mahdolliset lisäselvitykset käsitellään kesäkuun kokouksessa. 

Tutkintotodistukset toimitetaan puheenjohtajalle todistuspapereita tukevassa kirjekuoressa (maksettu palautuskuori mukaan). Tutkintotodistuspaperissa ei saa olla tutkinnon järjestäjän nimeä, logoa tai muuta tunnusta. Tutkintotodistukset allekirjoittaa tutkintotoimikunnan puheenjohtaja (hänen ollessa esteellinen, tutkintotoimikunnan varapuheenjohtaja) sekä tutkinnon järjestäjän nimenkirjoitusoikeuden omaava henkilö. Tutkinnon järjestäjä voi lisätä oman leimansa allekirjoitusten alapuolelle. Tutkinnon järjestäjän edustajan allekirjoitus ja leima tulee olla todistuksessa, kun se lähetetään tutkintotoimikunnan puheenjohtajan allekirjoitettavaksi.

